
Ministru kabineta rīkojums Nr. 1095
Rīgā 2024. gada 10. decembrī (prot. Nr. 52 70. §)
Par Latvijas brīvprātīgajām starptautiskajām iemaksām
Ārlietu ministrijai 2024. gadā no Ārlietu ministrijas budžeta programmas 02.00.00 "Iemaksas starptautiskajās organizācijās" līdzekļiem veikt iemaksas:
· 1. EDSO daudzgadu projekta visaptverošas drošības stiprināšanai caur inovācijām un tīklošanos (Women and Men Innovating and Networking for Gender Equality) budžetā 20 000 euro, lai jaunām sievietēm no Ukrainas, Rietumbalkāniem, Centrālāzijas, Dienvidkaukāza un citām valstīm būtu iespēja tīkloties, mācīties un dalīties ar pieredzi pārmaiņu sasniegšanā.
· 2. EDSO apmācību programmas jaunām sievietēm "Miers un drošība" budžetā 20 000 euro, lai jaunieši EDSO dalībvalstīs un partnervalstīs varētu gūt zināšanas par konfliktu novēršanu un risināšanu, politisko un militāro jomu un bruņojuma kontroli.
· 3. Starptautiskās Atomenerģijas aģentūras programmas "Cerību stari" budžetā 20 000 euro, lai sniegtu tiešu ieguldījumu vēža agrīnā diagnostikā un radioterapijas nodrošināšanā attīstības valstīs Āfrikas reģionā, kurās akūti trūkst diagnostikas iekārtu.
· 4. Eiropas Padomes rīcības plāna Ukrainas atbalstam 2023.–2026. gadam budžetā 20 000 euro, lai stiprinātu Latvijas praktisko atbalstu, sekmētu Ukrainas reformu procesu un tās demokrātisko attīstību, kā arī Ukrainas ceļu uz integrāciju ES.
· 5. UNESCO Starptautiskās programmas komunikācijas attīstībai budžetā 20 000 euro, lai īstenotu politisko apņemšanos veikt ieguldījumu pasaules preses brīvības stiprināšanā un attīstībā.
· 6. OECD Eirāzijas konkurētspējas programmas Moldovas Republikas ES integrācijas reformu atbalstam budžetā 25 000 euro, lai stiprinātu Moldovas valsts institūcijas, veicinātu tirgus ekonomikas izaugsmi un ilgtspējīgu attīstību.
· 7. ANO Pasaules pārtikas programmas budžetā 20 000 euro, lai nodrošinātu humāno atbalstu, īpaši pārtikas piegādi, palestīniešu civiliedzīvotājiem.
· 8. ANO Humānās palīdzības koordinācijas aģentūras budžetā 15 000 euro, lai atbalstītu ANO centienus sniegt palīdzību Haiti civiliedzīvotājiem ilgstošas krīzes un nestabilitātes apstākļos.
· 9. ANO Centrālā ārkārtējās reaģēšanas fonda budžetā 50 000 euro, lai atbalstītu fonda īstenotos projektus un sniegtu humāno palīdzību krīzes situācijās.
· 10. ES-Latīņamerikas un Karību valstu fonda budžetā 15 000 euro, lai atbalstītu fonda darbību un tā projektu īstenošanu.
· 11. Jordānijas Humanitārā koridora budžetā 30 000 euro, lai atbalstītu Jordāniju humānās palīdzības sniegšanā civiliedzīvotājiem sakarā ar krīzes saasināšanos Tuvo Austrumu reģionā.
· 12. Eiropas Demokrātijas fonda budžetā 30 000 euro, lai atbalstītu Baltkrievijas pilsonisko sabiedrību Baltkrievijas režīma cilvēktiesību pārkāpumu dokumentēšanā.

